b'\n_START_ARTICLE_\nMariana Durle\xc8\x99teanu\n_START_SECTION_\nBiografie\n_START_PARAGRAPH_\nMariana Durle\xc8\x99teanu s-a n\xc4\x83scut la data de 5 septembrie 1971, \xc3\xaen municipiul Chi\xc8\x99in\xc4\x83u. A urmat cursurile Facult\xc4\x83\xc8\x9bii de \xc8\x98tiin\xc8\x9be Economice din cadrul Universit\xc4\x83\xc8\x9bii Babe\xc8\x99-Bolyai din Cluj-Napoca (1990-1995), specializ\xc3\xa2ndu-se \xc3\xaen contabilitate \xc8\x99i informatic\xc4\x83 de gestiune, apoi a urmat un masterat \xc3\xaen administrarea afacerilor organizat de Centrul Interna\xc8\x9bional de Dezvoltare, \xc8\x98coala de management din ora\xc8\x99ul Bled, Slovenia (2000) \xc8\x99i studii postuniversitare \xc3\xaen specialitatea reforma economic\xc4\x83 \xc8\x99i guvernamental\xc4\x83 la Universitatea Westminster din Londra (2007-2008)._NEWLINE_Ulterior, a urmat cursuri de specializare organizate de Banca Mondial\xc4\x83 (\xe2\x80\x9eProcedurile de procur\xc4\x83ri \xc8\x99i ramburs\xc4\x83ri pentru \xc3\xaemprumuturile BIRD\xe2\x80\x9d, Kiev, 1996), FMI (Politici \xc8\x99i analize macroeconomice, Joint Vienna Institute\xe2\x80\x99s courses, Viena, 1997) \xc8\x99i Merrill Lynch (Pia\xc8\x9ba Financiar\xc4\x83 interna\xc8\x9bional\xc4\x83, opera\xc8\x9biuni de capital \xc8\x99i pie\xc8\x9be, Merrill Lynch\xe2\x80\x99s courses New York, USA, 1997)._NEWLINE_\xc3\x8encep\xc3\xa2nd din anul 1995, ea a lucrat \xc3\xaen cadrul Ministerului Finan\xc8\x9belor din Republica Moldova. A lucrat ca director al Unit\xc4\x83\xc8\x9bii de Implementare a Proiectelor B\xc4\x83ncii Mondiale destinate Dezvolt\xc4\x83rii Sectorului Privat (1999-2001). \xc3\x8en iulie 2001 este numit\xc4\x83 \xc3\xaen func\xc8\x9bia de viceministru al finan\xc8\x9belor al Republicii Moldova, apoi \xc3\xaen aprilie 2002 \xc3\xaen cea de prim-viceministru al finan\xc8\x9belor, av\xc3\xa2nd ca principalele responsabilit\xc4\x83\xc8\x9bi negocierea cu institu\xc8\x9biile financiare interna\xc8\x9bionale, participarea la elaborarea politicii fiscal-bugetare, la elaborarea strategiei de reducere a s\xc4\x83r\xc4\x83ciei \xc8\x99i cre\xc8\x99terii economice, participarea la negocierile Planului de Ac\xc8\x9biuni UE-Moldova, la analiza gestion\xc4\x83rii \xc8\x99i restructur\xc4\x83rii datoriei de stat. De asemenea, a coordonat activit\xc4\x83\xc8\x9bile urm\xc4\x83toarelor departamente \xc8\x99i domenii: Trezoreria, Datoria de Stat, Tehnologii Informa\xc8\x9bionale, Supravegherea Asigur\xc4\x83rilor, microfinan\xc8\x9b\xc4\x83rii \xc8\x99i conlucrarea cu sectorul bancar. \xc3\x8en aceast\xc4\x83 perioad\xc4\x83, a fost Guvernator alternativ la FMI pentru Moldova \xc8\x99i Guvernator la Banca M\xc4\x83rii Negre pentru Comer\xc8\x9b \xc8\x99i Dezvoltare._NEWLINE_\xc3\x8en anul 2004 a fost numit\xc4\x83 \xc3\xaen func\xc8\x9biile de pre\xc8\x99edinte al Consiliului de Administrare al BCA Banca de Economii \xc8\x99i vicepre\xc8\x99edinte al Consiliului de Administrare al SA Moldovagaz . A participat la summit-ul \xe2\x80\x9eMillennium Development Goals\xe2\x80\x9d al ONU, la Conferin\xc8\x9ba \xe2\x80\x9eFinancing for Development\xe2\x80\x9d de la Monterrey, la \xc8\x99edin\xc8\x9bele anuale a FMI \xc8\x99i BM, la conferin\xc8\x9bele organizate de BM, FMI \xc8\x99i ONU privind reducerea s\xc4\x83r\xc4\x83ciei. La data de 17 noiembrie 2004, Mariana Durle\xc8\x99teanu a fost numit\xc4\x83 \xc3\xaen func\xc8\x9bia de ambasador al Republicii Moldova \xc3\xaen Regatul Unit._NEWLINE_\xc3\x8en baza votului de \xc3\xaencredere acordat de Parlament, prin Decret al Pre\xc8\x99edintelui Republicii Moldova, la data de 31 martie 2008, Mariana Durle\xc8\x99teanu a fost numit\xc4\x83 \xc3\xaen func\xc8\x9bia de ministru al finan\xc8\x9belor \xc3\xaen noul guvern format de Zinaida Grecean\xc3\xaei. Primul ministru a justificat desemnarea Marianei Durle\xc8\x99teanu \xc3\xaen aceast\xc4\x83 func\xc8\x9bie prin \xe2\x80\x9e\xc3\xaenaltul s\xc4\x83u profesionalism \xc8\x99i realiz\xc4\x83rile ob\xc8\x9binute \xc3\xaen domeniul financiar \xc8\x99i fiscal \xc3\xaen perioad\xc4\x83 \xc3\xaen care a activat \xc3\xaen calitate de prim-viceministru, iar ulterior \xc3\xaen calitate de Ambasador Extraordinar \xc8\x99i Plenipoten\xc8\x9biar al Moldovei \xc3\xaen Regatul Unit al Marii Britanii \xc8\x99i Irlandei de Nord\xe2\x80\x9d._NEWLINE_Mariana Durle\xc8\x99teanu vorbe\xc8\x99te fluent limbile rus\xc4\x83 \xc8\x99i englez\xc4\x83. Este c\xc4\x83s\xc4\x83torit\xc4\x83 \xc8\x99i are doi copii._NEWLINE_\xc3\x8en anul 2002, \xc3\xaen timp ce \xc3\xaendeplinea func\xc8\x9bia de viceministru al finan\xc8\x9belor, Mariana Durle\xc8\x99teanu a fost decorat\xc4\x83 cu Ordinul \xe2\x80\x9eGloria Muncii\xe2\x80\x9d.'